
FORORD


Jeg har samarbeidet med mange forfattere, men aldri noen så spesiell som Jo. Hun kjenner figurene og universet hun har skapt ut og inn, hun er en av de mest dynamiske tenkerne jeg har møtt, og til en med slik suksess å være er hun utrolig jordnær. Fortellerevnen hennes er enestående, men når hun går inn i filmproduksjons-prosessen som produsent og manusforfatter, er det med oppriktig vilje til samarbeid.

Jeg leste Fabeldyr: Grindelwalds forbrytelser første gang våren 2016, ett år og to måneder før vi begynte innspillingen. Jeg opplevde manuset som rikt på fortellermessig og emosjonell dybde, og aller viktigst, at det var helt sitt eget. For en filmskaper bød det på mange gaver og en kjempe-sandkasse å leke seg i. Enten det gjaldt spenningen ved å gjenskape Paris på sent 20-tall, å gjete en ny skokk av fantastiske dyr eller å utforske en emosjonell, mangetrådet historie med fengslende figurer og temaer, ble hver ny dag med forarbeid og produksjon alltid både spennende og morsom.

Men fremfor alt var det skikkelsene som grep og fascinerte meg ved den første gjennomlesningen: De er tidløse, trollbindende, fengslende. Alle blir satt på de hardeste prøver under sin ferd gjennom en verden som blir stadig mer kompleks og farlig – en fordreid og magisk verden, ja visst, men ikke helt ulik vår egen.

David Yates

9. september 2018

SCENE 1

EKST. NEW YORK, DET AMERIKANSKE MAGIDEPARTEMENTET – 1927 – NATT

FUGLEPERSPEKTIV over New York og MACUSA-bygningen.

SCENE 2

INT. MACUSA-BYGNINGEN, NAKENT KJELLERROM MED SVARTE VEGGER – NATT

GRINDELWALD – skjegget og langhåret – sitter urørlig, magisk fastbundet til en stol. Lufta dirrer, ladet med magi.

ABERNATHY kikker inn på GRINDELWALD fra gangen.

En baby-chupacabra – halvt øgle, halvt homunculus, et blodsugende vesen fra etsteds på det amerikanske kontinentet – er lenket til GRINDELWALDS stol.

SCENE 3

INT. MACUSA, CELLEGANGEN – KORT ETTER – NATT

PRESIDENT SERAPHINA PIQUERY og RUDOLPH SPIELMAN kommer fort gående mot en spesielt skummel dør, forbi endeløse rekker med vakter.

SPIELMAN:

(Med tysk aksent.)

… Dere er vel glad til for å bli kvitt ham, tenker jeg.

PICQUERY:

Vi skulle mer enn gjerne beholdt ham i trygg forvaring her.

SPIELMAN:

Seks måneder får holde. Det er på tide han stilles til ansvar for sine forbrytelser i Europa.

Idet de kommer fram til døra, snur ABERNATHY seg og hilser på dem.

ABERNATHY:

President Picquery, herr Spielman. Fangen er sikret og klar til transporten.

SPIELMAN og PICQUERY kikker inn i cellen til GRINDELWALD.

SPIELMAN:

Dere har virkelig sikret ham godt og grundig, må jeg si.

PICQUERY:

Det var nødvendig. Han er ytterst farlig. Vi har alt måttet skifte ut vaktene her tre ganger – fordi han er så … overbevisende. Så vi fjernet tunga.

SCENE 4

INT. MACUSA-CELLE – NATT

Bur-liknende celler i mange etasjer. Fanger synger og hamrer mot sprinklene idet den fastbundne GRINDELWALD blir fraktet oppover, magisk svevende over golvet.

FANGER:

Grindelwald! Grindelwald!

SCENE 5

EKST. TAKET AV MACUSA-BYGNINGEN – NOEN MINUTTER SENERE – NATT

Der venter en svart, likvogn-aktig vogn, trukket av åtte dystraler. SVARTSPANERE 1 og 2 klatrer opp på kuskesetet, de øvrige tvinger GRINDELWALD inn i vogna.

SPIELMAN:

Hele verdens magisamfunn er Dem stor takk skyldig, fru president.

PICQUERY:

Ikke undervurdér ham.

ABERNATHY kommer bort til dem.

ABERNATHY:

Herr Spielman, vi har funnet tryllestaven hans. Han hadde gjemt den.

Han rekker ham en svart, rektangulær eske.

PICQUERY:

Abernathy?

ABERNATHY:

Og denne fant vi også.

Han holder fram en liten flakong fylt med noe gyllent og glødende. Flakongen er festet i et kjede. SPIELMAN rekker ut hånden etter den, og ABERNATHY gir slipp på den etter et øyeblikks nøling.

Idet SPIELMAN overtar flakongen, kikker GRINDELWALD opp mot vogntaket.

SPIELMAN stiger opp i vogna. SVARTSPANER 1 sitter klar ved tømmene, 2 ved sida av ham. Vogndøra blir lukket. En rekke hengelåser kommer til syne langs døra. En ille- varslende trommehvirvel av klikk idet låsene smekker igjen.

SVARTSPANER 1:

Hoppla!

Dystralene setter seg i bevegelse.

Vogna stuper nedover, flater ut og svever bort gjennom øsregnet. Flere SVARTSPANERE følger den på sopelimer.

Kort pause.

ABERNATHY tar et skritt fram. Han holder Oldstaven. Han ser opp etter vogna, som blir mindre og mindre. Så eksiverer han.

KUTT TIL:

SCENE 6

EKST. DYSTRAL-VOGNA – NATT

Undersida av vogna. ABERNATHY immiverer og klamrer seg til hjulakslingen.

SCENE 7

INT. DYSTRAL-VOGNA – NATT

SPIELMAN og GRINDELWALD stirrer hverandre i øynene, flankert av SVARTSPANERE, som alle holder tryllestavene parat mot GRINDELWALD. Esken med GRINDELWALDS stav ligger på fanget til SPIELMAN.

SPIELMAN holder opp flakongen, som dingler i kjedet.

SPIELMAN:

Slutt på snakketøyet, hva?

Men GRINDELWALD er i forvandling …

SCENE 8

EKST. DYSTRAL-VOGNA – NATT

ABERNATHY skifter grep under vogna. Også hans ansikt er i forvandling. Håret blir lengre og blondt … Det er GRINDELWALD. Han løfter Oldstaven.

SCENE 9

INT. DYSTRAL-VOGNA – NATT

GRINDELWALDS raske forvandling til ABERNATHY – uten tunge – er nesten komplett.

SPIELMAN:

(Sjokkert.)

Å!

SCENE 10

EKST. DYSTRAL-VOGNA – NATT

GRINDELWALD er nå ferdig-forvandlet og eksiverer fra undersida av vogna …

… og immiverer til kuskesetet, hvor SVARTSPANER 1 og 2 får øye på ham. GRINDELWALD peker med staven på tømmene og forvandler de svarte remmene til levende slanger. De snor seg om SVARTSPANER 1, som faller ut fra vogna og forsvinner mot nattehimmelen, forbi sopelimerytterne.

GRINDELWALD fyrer av nok en heksing, og de svarte tømmene vikler seg om SVARTSPANER 2 til han likner en insekt-puppe, som så blir slynget framover i lufta og deretter, med sprettert-effekt, bakover og velter SVARTSPANER 3 og 4 fra setene bakpå vogna. De faller ut i mørket.

